32006R0773
L 135/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 773/2006 НА КОМИСИЯТА
от 22 май 2006 година
относно временното и постоянното разрешаване на някои добавки във фуражите и временното разрешаване за нова употреба на добавка, вече разрешена във фуражите
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките в храните за животни (1), и по-специално член 3, член 9г, параграф 1, и член 9д, параграф 1 от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно хранителните добавки за използване при храненето на животните (2), и по-специално член 25 от него,
като има предвид, че:
(1)
В Регламент (EО) № 1831/2003 е предвидена възможност за разрешение на хранителни добавки за използване при храненето на животните.
(2)
В член 25 от Регламент (EО) № 1831/2003 са определени преходни мерки за заявленията за разрешения на добавки към фуражите, подадени в съответствие с Директива 70/524/EИО преди датата на прилагане на Регламент (EО) № 1831/2003.
(3)
Заявленията за разрешение на добавките, изброени в приложението към настоящия регламент, са подадени преди датата на прилагане на Регламент (EО) № 1831/2003.
(4)
Първоначалните бележки по тези заявления, както е предвидено в член 4, параграф 4 от Директива 70/524/EИО, са представени на Комисията преди датата на прилагане на Регламент (EО) № 1831/2003. Ето защо тези заявления продължават да се третират в съответствие с член 4 от Директива 70/524/EИО.
(5)
Представени са данни в подкрепа на заявление за разрешение за употреба на препарат за прасенца, съставен от микроорганизми на Kluyveromyces marxianus-fragilis B0399 MUCL 41579. Европейският орган по безопасност на храните изрази становището си относно използването на препарата на 28 януари 2004 г. Оценката показва, че условията, посочени в член 9д, параграф 1 от Директива 70/524/EИО, за такова разрешение, са изпълнени. Следователно използването на упоменатия препарат, съставен от микроорганизми, посочен в приложение I към настоящия регламент, трябва да бъде разрешено за срок от четири години.
(6)
Ензимният препарат, съставен от ендо-1,4-бета-ксиланаза и ендо-1,4-бета-глюканаза, произведени от Aspergillus niger (CBS 600.94), има безсрочно разрешение за използване при пилета за угояване, пуйки за угояване и прасенца като ензим E1609 във филмирана, течна или твърда форма, предоставено с Регламент (ЕО) № 1453/2004 на Комисията (3). Представени са нови данни в подкрепа на заявление за разширяване на разрешението за използване на упоменатия ензимен препарат за патици и включването в разрешението за този животински вид на гранулирана форма. Европейският орган по безопасност на храните излезе със становище на 30 ноември 2005 г. относно използването на препарата, в което е направено заключението, че той не създава риск за упоменатата допълнителна животинска категория. Оценката показва, че условията, посочени в член 9д, параграф 1 от Директива 70/524/EИО за разрешение за упоменатия препарат, са изпълнени. Следователно използването на ензимния препарат, посочен в приложение II към настоящия регламент, трябва да бъде разрешено за срок от четири години.
(7)
Представени са данни в подкрепа на заявление за разрешение за гранулирана форма на ензима Е1609 за пилета за угояване, пуйки за угояване и прасенца. Европейският орган по безопасност на храните изрази становището си относно използването на препарата на 30 ноември 2005 г. Оценката показва, че условията, посочени в член 3а от Директива 70/524/EИО, за такова разрешение, са изпълнени. Следователно използването на упоменатия ензимен препарат, посочен в приложение III към настоящия регламент следва да бъде безсрочно разрешено.
(8)
Оценката на тези заявления показва, че са необходими задължителни процедури за защита на работниците от въздействието на добавките, посочени в приложенията. Такава защита следва да се осигури чрез прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (4).
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в приложение I препарат, който спада към групата „Микроорганизми“, се разрешава за срок от четири години като добавка при храненето на животните при условията, определени в посоченото приложение.
Член 2
Посоченият в приложение II препарат, който спада към групата „Ензими“, се разрешава за срок от четири години като добавка при храненето на животните при условията, определени в посоченото приложение.
Член 3
Посоченият в приложение III препарат, който спада към групата „Ензими“, се разрешава за неограничен период като добавка при храненето на животните при условията, определени в посоченото приложение.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 май 2006 година.